b'\n_START_ARTICLE_\nPjotr Ma\xc5\xa1erov\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nMa\xc5\xa1erov syntyi maanviljelij\xc3\xa4perheeseen ja opiskeli Vitebskin pedagogisessa instituutissa valmistuen vuonna 1939. Opiskeluiden j\xc3\xa4lkeen h\xc3\xa4n toimi fysiikan opettajana vuoteen 1941 saakka. Elokuussa 1941 h\xc3\xa4n oli mukana perustamassa partisaaniliikett\xc3\xa4 Vitebskin alueella. Seuraavan vuoden lokakuussa h\xc3\xa4n sai komentoonsa oman yksikk\xc3\xb6ns\xc3\xa4 ja prikaatin maaliskuussa 1943. Lokakuussa 1943 h\xc3\xa4n siirtyi puolueen t\xc3\xb6ihin. Neuvostoliiton joukkojen vallattua Vilnan alueen Ma\xc5\xa1erov toimi Komsomolin puheenjohtajana Maladzet\xc5\xa1nan ja Vileika hallintopiireiss\xc3\xa4. Sodan j\xc3\xa4lkeen h\xc3\xa4n toimi kommunistisen puolueen t\xc3\xb6iss\xc3\xa4 muun muassa Brestin kaupungissa ja my\xc3\xb6hemmin koko maan kattaneissa viroissa._NEWLINE_Ma\xc5\xa1erov nousi Valko-Ven\xc3\xa4j\xc3\xa4n kommunistisen puolueen ensimm\xc3\xa4iseksi sihteeriksi maaliskuussa 1965. Virkakaudellaan h\xc3\xa4n panosti Valko-Ven\xc3\xa4j\xc3\xa4n raskaaseen teollisuuteen, mik\xc3\xa4 osaltaan paransi alueen taloutta. Samaan aikaan kuitenkin maan ven\xc3\xa4l\xc3\xa4istyminen ja neuvostolaistuminen kiihtyi. Miltei koko nuoriso kuului Komsomoliin ja joka yhdestoista kommunistiseen puolueeseen. Ma\xc5\xa1erov kuoli auto-onnettomuudessa 4. lokakuuta 1980 ollessaan matkalla Baranavit\xc5\xa1yst\xc3\xa4 Minskiin. H\xc3\xa4nen kuolemansa j\xc3\xa4lkeen syntyi huhuja siit\xc3\xa4, ett\xc3\xa4 Leonid Bre\xc5\xbenev oli ehk\xc3\xa4 m\xc3\xa4\xc3\xa4r\xc3\xa4nnyt h\xc3\xa4net tarkoituksellisesti surmattavaksi kilpailijana. Vaikka Ma\xc5\xa1erovin virkakaudella toteutettiin esimerkiksi valkoven\xc3\xa4j\xc3\xa4n opetuksen lopettaminen kouluissa, h\xc3\xa4nell\xc3\xa4 oli etenkin kuolemansa j\xc3\xa4lkeen maine kansan johtajana ja "hyv\xc3\xa4n\xc3\xa4 kommunistina".'